ORDE do 18 de febreiro de 2005 pola que se dispón a publicación da modificación dos estatutos da Mancomunidade de Municipios da Comarca do Carballiño.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 01/03/2005

A Mancomunidade de Municipios da Comarca do Carballiño tramitou unha modificación dos seus estatutos; tendo en conta a súa entidade, co obxectivo dunha maior seguridade xurídica, levouse a efecto un novo texto íntegro dos ditos estatutos, que foron aprobados de conformidade co disposto no artigo 44 da Lei 7/1985, do 2 de abril, reguladora das bases de réxime local, e 143 e seguintes da Lei 5/1997, do 22 de xullo, de administración local de Galicia, e no cal se seguiron os trámites que se sinalan a seguir:
Primeiro.-A proposta de modificación dos estatutos foi aprobada pola Asemblea da Mancomunidade, en sesión celebrada o 20 de maio de 2004.
Segundo.-Con data do 24 de xuño de 2004, a Dirección Xeral de Administración Local emitiu informe sobre a modificación dos estatutos da Mancomunidade de Municipios da Comarca do Carballiño, no que se fixeron constar diversos extremos.
Terceiro.-Cumpriuse o trámite previsto no artigo 143.1º b) da Lei 5/1997, do 22 de xullo, de administración local de Galicia, no que se refire á Deputación Provincial de Ourense.
Cuarto.-Os estatutos foron expostos a información pública durante o prazo dun mes, no BOP nº 143, do 24 de xuño de 2004.
Quinto.-Constan certificacións dos acordos relativos á aprobación definitiva da modificación dos estatutos.
Sexto.-A mancomunidade remite unha copia do texto dos estatutos para a súa íntegra publicación no Diario Oficial de Galicia.
Por todo isto, o conselleiro de Xustiza, Interior e Administración Local
DISPÓN:
A publicación íntegra dos estatutos modificados da Mancomunidade de Municipios da Comarca do Carballiño no Diario Oficial de Galicia, de conformidade co establecido no artigo 143.1º da Lei 5/1997, do 22 de xullo, de administración local de Galicia, que se recollen como anexo desta orde e que substituirán os anteriores.
Santiago de Compostela, 18 de febreiro de 2005.
Jesús Carlos Palmou Lorenzo
Conselleiro de Xustiza, Interior e Administración
Local
ANEXO
Estatutos da Mancomunidade de Municipios da Comarca do Carballiño
A Lei 5/1997, do 22 de xullo, de administración local de Galicia, no seu capítulo II, establece que os municipios da Comunidade Autónoma de Galicia terán dereito a asociarse en mancomunidades para a execución ou prestación en común de obras, servizos ou actividades da súa competencia e, en consecuencia, os concellos comprendidos no ámbito de actuación da comarca do Carballiño deciden a constitución dunha mancomunidade de municipios conforme os seguintes estatutos:
Disposicións xerais
Artigo 1º.-Denominación.
Os municipios de Beariz, Boborás, O Irixo, Maside, Piñor, Puxín, San Amaro e San Cristovo de Cea, pertencentes á provincia de Ourense, asócianse voluntariamente constituíndo unha mancomunidade baixo a denominación de Mancomunidade de Municipios da Comarca do Carballiño.
Artigo 2º.-Personalidade e capacidade.
A Mancomunidade de Municipios da Comarca do Carballiño, como entidade local, goza de plena personalidade e capacidade xurídica co obxecto de cumprir os fins da súa competencia establecidos nestes estatutos e de conformidade co establecido na lexislación vixente sobre réxime local. En consecuencia, poderá adquirir, posuír, reivindicar, permutar, gravar, e allear toda clase de bens, celebrar contratos, establecer, xestionar e explotar os servizos propios da súa competencia, obrigarse, interpoñer recursos e exercer as accións que considere conveniente sen máis limitacións que as previstas na normativa vixente e as normas derivadas da natureza da mancomunidade e das contidas nestes estatutos, a imposición de exaccións e a aprobación de tarifas e prezos públicos exixibles pola prestación dos servizos mancomunados.
Artigo 3º.-Domicilio social.
A sede ou domicilio social da mancomunidade radicará na vila do Carballiño, sen prexuízo de que, por razóns de economía e eficacia, os distintos servizos poidan situarse nos diferentes termos municipais que a compoñen.
Artigo 4º.-Ámbito territorial.
O ámbito territorial onde a mancomunidade desenvolverá os seus fins será o dos termos municipais dos municipios mancomunados.
Fins da mancomunidade
Artigo 5º.-Fins.
Os fins da mancomunidade que se establecen en principio son:
a) Conservación de estradas e camiños locais.
b) Tratamento integral de todo tipo de residuos.
c) Protección do ambiente.
d) Promoción do desenvolvemento económico, social e turístico dos concellos mancomunados.
e) Promoción do solo industrial.
f) Potenciación dun mercado comarcal gandeiro e fomento de feiras agrícolas e gandeiras e de produtos agropecuarios de calidade.
g) Prevención e extinción de incendios e coordinación de protección civil.
h) Abastecemento e saneamento de auga.
i) Defensa e posta en valor do patrimonio histórico-artístico.
j) Servizos sociais.
k) Coordinación do ensino artístico e musical.
l) Coordinación da planificación urbanística.
m) Transporte público.
Antes de iniciarse a prestación dos servizos mancomunados, deberá procederse ao estudo dos custos de cada servizo, así como a un estudo económico das achegas que deberá realizar cada municipio.
Artigo 6º.-Opción na prestación dos servizos.
1. Os concellos interesados na constitución da mancomunidade poderán optar pola prestación mancomunada de todos ou dalgúns dos servizos determinados como fins da entidade.
2. No suposto de que algún ou algúns dos concellos da mancomunidade non mancomunasen todos os seus servizos previstos no artigo 5 destes estatutos, os seus representantes no Pleno non terán dereito a voz nin a voto cando se debatan asuntos referidos a servizos non mancomunados. Neste caso, o quórum determinarase computando só os representantes dos concellos que teñan mancomunado o servizo obxecto do debate.
3. Os concellos asociados para a prestación dos servizos poderán mancomunarse con outros concellos para a prestación dos servizos que non estean comprendidos dentro dos fins da mancomunidade ou daqueles que, constando como fins da mancomunidade, non teñan sido ratificados polo Pleno do concello interesado.
4. No entanto, poderán mancomunarse servizos con outros municipios sempre que a súa prestación se poida efectuar de xeito independente e resultase aconsellable por razóns técnicas ou de eficacia.
Artigo 7º.-Ampliación dos fins.
A mancomunidade poderá ampliar os seus fins prestando outros servizos de competencia municipal, logo de acordo das corporacións dos concellos asociados, e sen que poida asumir a totalidade das competencias asignadas pola lexislación aos respectivos municipios.
Artigo 8º.-Órganos de goberno.
Os órganos de goberno da mancomunidade serán representativos dos concellos que a integran.
O goberno e a administración da mancomunidade corresponderá aos seguintes órganos:
a) Órganos de goberno: Pleno, presidente, vicepresidente e Xunta de Goberno Local.
b) Órganos complementarios: Comisión Especial de Contas.
Artigo 9º.-Pleno.
O Pleno da mancomunidade é o órgano superior de goberno da entidade, a cal representa como corporación de dereito público, e estará integrado polos alcaldes das corporacións dos municipios mancomunados, ou concelleiro en quen delegue, un concelleiro por cada concello que para o efecto designe a respectiva corporación, un presidente e un vicepresidente elixidos de entre eles.
Os membros do Pleno poderán ser removidos cando así o acorden as súas respectivas corporacións.
O cesamento no cargo dos membros corporativos implica o seu cesamento no Pleno da mancomunidade, procedéndose á designación doutro pola propia corporación á cal pertencese.
A mancomunidade constituirase nos dous meses seguintes á constitución das respectivas corporacións locais e mentres continuarán nos seus cargos os anteriores.
O Pleno da mancomunidade constituirase conforme determina a LALGA e convocarase dentro do mes seguinte á data da publicación dos estatutos conforme a LALGA.
Artigo 10º.-Atribucións.
Corresponden ao Pleno as atribucións seguintes:
a) A constitución do Pleno, a elección e moción de censura do presidente e a elección do vicepresidente.
b) A designación dos membros da Comisión Especial de Contas.
c) A aprobación dos seus orzamentos e contas.
d) A separación dun dos municipios e a separación-sanción, que requirirá a maioría absoluta da mancomunidade.
e) A modificación dos estatutos que requirirá a maioría absoluta.
f) A incorporación á mancomunidade de novos membros.
g) A disolución da mancomunidade.
En xeral correspóndelle as atribucións que a Lei 7/1985, do 2 de abril, RBRL e a Lei de administración local de Galicia 5/1997, do 22 de xullo, e outras leis confiren ao Pleno dos concellos, na medida en que a súa natureza e funcións non o impidan.
Os acordos serán adoptados por maioría simple e maioría absoluta do número legal de membros nos supostos que a LALGA e a LRBRL establecen para os Plenos dos concellos coas excepcións anteriormente sinaladas.
Artigo 11º.-Adopción de acordos e sesións ordinarias.
1. Todos os membros do Pleno terán voz e voto nas sesións, exixíndose para a validez dos acordos que sexan adoptados co voto favorable da maioría simple dos seus membros presentes, salvo para aqueles acordos en que a normativa vixente exixa a maioría absoluta legal para os plenos municipais.
2. O Pleno celebrará sesións ordinarias polo menos dúas veces ao ano e nas datas que determine o propio Pleno.
3. O Pleno quedará validamente constituído coa asistencia dun tercio do número legal dos seus membros e estarán presentes o presidente e o secretario da mancomunidade, de conformidade co disposto na LRBRL.
4. En canto á celebración de sesións extraordinarias, observarase o establecido na Lei 7/1985, do 2 de abril.
Artigo 12º.-Xunta de Goberno Local.
A Xunta de Goberno Local é o órgano de xestión ordinaria da mancomunidade e estará integrado polo presidente e alcaldes dos demais concellos.
En caso de ampliación ou redución do número de concellos, os integrantes ampliaranse ou reduciranse de igual modo.
Artigo 13º.-Atribucións.
Son atribucións propias da Xunta de Goberno Local as seguintes:
a) A asistencia ao presidente no exercicio das súas atribucións.
b) As atribucións que o Pleno e o presidente da mancomunidade ou outro órgano da mancomunidade deleguen nel ou que lle atribúan as leis por analoxía á Xunta de Goberno Local municipal.
c) Non son delegables as que por analoxía non poidan ser obxecto de delegación do Pleno e do alcalde na Xunta de Goberno Local segundo a lexislación vixente.
d) O presidente pode delegar o exercicio de determinadas atribucións nos membros da Xunta de Goberno Local, sen prexuízo das delegacións que para cometidos especiais poida efectuar en favor de calquera membro do Pleno da mancomunidade, aínda que non pertenzan a aquela comisión.
Artigo 14º.-A adopción de acordos e sesións ordinarias.
1. A Xunta de Goberno Local adoptará os seus acordos por maioría simple sen prexuízo dos acordos sobre as materias que lle poida delegar o Pleno e respecto dos cales a Lei 7/1985, do 2 de abril, regu
ladora das bases do réxime local exixa maioría absoluta.
En caso de empate na votación, efectuaranse unha nova votación, e si persistise o empate, decidirá o voto de calidade do presidente.
2. O réxime de sesións ordinarias será determinado de acordo coa normativa vixente.
Artigo 15º.-Presidencia.
A presidencia renovarase coa periodicidade das corporacións locais ou polo mecanismo da moción de censura. E poderá ser substituída nos casos de vacante, ausencia e enfermidade do presidente.
A presidencia da mancomunidade elixirase na súa sesión constitutiva, co mesmo procedemento previsto para a elección de alcaldes, sendo de aplicación a mesma normativa para o seu nomeamento, destitución e cesamento, coas seguintes excepcións:
1. Poderá ser candidato a presidente calquera dos vogais.
2. As referencias ao número de votos municipais entenderanse referidas a votos a nivel comarcal.
Artigo 16º.-Atribucións do presidente.
1. Corresponden ao presidente as atribucións seguintes:
a) Representar a mancomunidade.
b) Convocar e presidir as sesións do Pleno, da Xunta de Goberno Local e de calquera outro órgano da mancomunidade.
c) Publicar, executar e facer cumprir os acordos do Pleno e da Xunta de Goberno Local.
d) As atribucións que a Lei 7/1985, do 2 de abril, RBRL e a Lei de Administración Local de Galicia 5/1997, do 22 de xullo, atribúen ao alcalde.
2. Corresponderá ao vicepresidente a substitución do presidente nos casos de vacante, ausencia ou enfermidade, así como as atribucións que o presidente voluntariamente lle atribúa.
Artigo 17º.-Comisión Especial de Contas.
A Comisión Especial de Contas integrarase por un presidente e por un número de membros que designe o Pleno, respectando a proporcionalidade da representación neste órgano dos distintos grupos políticos.
A Comisión Especial de Contas terá as atribucións previstas no ROF.
Artigo 18º.-Renovación.
1. O Pleno e a Xunta de Goberno Local renovarase coa mesma periodicidade que as corporacións locais. Todos os membros dos órganos de goberno da mancomunidade continuarán en función unha vez disoltas as corporacións, mentres non se constitúan as novas.
Despois de cada proceso de eleccións municipais, a corporación que resulte delas, na primeira sesión que celebre, deberá designar aos seus representantes nos órganos de goberno da mancomunidade.
2. A perda da condición de concelleiro suporá o cesamento na representación, salvo nos casos de renovación das corporacións, nos cales continuarán nas súas funcións na mancomunidade soamente para a administración ordinaria ata a toma de posesión dos seus sucesores, sen que poidan adoptar acordos para os cales legalmente se requira unha maioría cualificada.
Réxime xurídico
Artigo 19º.-Réxime xurídico.
O réxime xurídico aplicable á organización, funcionamento, acordos e resolucións dos órganos da mancomunidade axustarase ao disposto na lexislación de réxime local no que non resulte incompatible coa propia natureza da mancomunidade e con estes estatutos.
Artigo 20º.-Sesións.
A convocatoria e réxime das sesións e actas dos órganos colexiados da mancomunidade axustaranse ao disposto na normativa vixente.
A data das sesións ordinarias do Pleno será establecida durante o primeiro mes de cada mandato polo Pleno e polo presidente respecto da Xunta de Goberno Local, sen prexuízo das modificacións que posteriormente se establezan.
Artigo 21º.-Bens e servizos.
1. A mancomunidade poderá dispoñer de todo tipo de bens; os servizos poderán ser xestionados en calquera das formas previstas na lexislación sobre o réxime local e, así mesmo, poderá utilizar para o cumprimento dos seus fins de todos os tipos contractuais previstos nela.
2. Logo da cesión polos respectivos concellos, todas as obras, instalacións e elementos necesarios para os fins da mancomunidade serán propiedade exclusiva desta.
Artigo 22º.-Acordos.
1. Os acordos que adopten os órganos de goberno da mancomunidade vincularán a todos os municipios mancomunados, sempre que se adopten para o cumprimento dos fins asumidos pola entidade, salvo que requiran a expresa ratificación de cada un dos municipios asociados.
2. Esta ratificación requírena os seguintes acordos:
a) A aprobación dos regulamentos de cada servizo, nos cales se concretarán as respectivas achegas ordinarias e extraordinarias, así como a situación das distintas instalacións ou locais dos diferentes servizos da mancomunidade.
b) A disolución da mancomunidade.
c) A admisión de novos municipios ou a separación dalgún.
d) O aval de compromisos económicos contraídos pola mancomunidade.
e) A aprobación e modificación dos seus estatutos.
Persoal
Artigo 23º.-Provisión.
1. A mancomunidade contará co persoal necesario para a realización das tarefas e funcións precisas para unha adecuada e eficaz prestación dos servizos da súa competencia.
2. Para as funcións distintas da secretaría, intervención e tesouraría, que serán exercidas por funcionarios con habilitación de carácter nacional, recrutarase o persoal de conformidade co previsto na lexislación local e demais normativa de aplicación.
3. Mentres non se proceda á contratación laboral do persoal, as tarefas e funcións necesarias para a prestación dos servizos mancomunados serán desempeñados por persoal das respectivas escalas dos concellos mancomunados, sendo a adscrición voluntaria para o funcionario.
4. O persoal dos municipios asociados que preste os seus servizos á mancomunidade en horario distinto ao da xornada laboral do seu concello, como actividade complementaria, percibirá unha gratificación mensual polos servizos extraordinarios e especiais, rexéndose en canto á compatibilidade pola Lei 53/1984, do 26 de decembro, de incompatibilidades do persoal ao servizo das administracións públicas.
Artigo 24º.-Administradores.
O Pleno poderá nomear un ou varios administradores para a xestión dos asuntos e acordos que os órganos de goberno adopten. O seu nomeamento e revogación realizarase mediante acordo adoptado por maioría simple.
Artigo 25º.-Do secretario, do interventor e do tesoureiro.
1. Secretario: será desempeñado por un funcionario de habilitación nacional, con destino nalgún dos concellos mancomunados, designado pola Xunta de Goberno Local.
Interventor: por un interventor na mesma forma anterior. Tamén se poderá escoller un secretario-interventor para esta función de intervención, distinto do que desempeña a secretaría.
Tesoureiro: por un depositario de habilitación nacional; podendo en última instancia, ser desempeñado por un membro do Pleno.
2. As funcións son as atribuídas aos respectivos postos pola lexislación de réxime local.
3. O persoal dos municipios asociados que preste os seus servizos á mancomunidade en horario distinto ao da xornada laboral do seu concello, como actividade complementaria, percibirá unha gratificación
mensual polos servizos extraordinarios e especiais, quedando declarada expresamente nestes estatutos a compatibilización de funcións por razóns de interese público.
4. Rexéndose en canto á incompatibilidade pola Lei 53/1984, do 26 de decembro, de incompatibilidades do persoal ao servizo das administracións públicas.
De conformidade co previsto no Real decreto 1732/1994, do 29 de xullo, sobre provisión de postos de traballo reservados a funcionarios de Administración Local con habilitación de carácter nacional, o Pleno poderá solicitar da Comunidade Autónoma que a mancomunidade sexa eximida da obriga de manter postos propios reservados a habilitados de carácter nacional.
Réxime económico
Artigo 26º.-Recursos.
Os seguintes recursos integran a facenda da mancomunidade:
1. Ingresos procedentes do seu patrimonio e demais de dereito privado.
2. Subvencións e outros ingresos de dereito público.
3. Taxas pola prestación de servizos.
4. Prezos públicos.
5. Contribucións especiais pola execución de obras ou o establecemento, ampliación ou mellora dos servizos da súa competencia.
6. Os procedentes de operacións de crédito.
7. Multas.
8. As achegas ordinarias e extraordinarias dos municipios mancomunados fixadas de acordo con estes estatutos.
Artigo 27º.-Achegas ordinarias e extraordinarias.
1. As achegas ordinarias dos municipios mancomunados son de dous tipos:
a) As destinadas a atender os gastos de funcionamento normal e ordinario da mancomunidade. A súa contía fixarase atendendo a criterios de poboación dos termos municipais e a calquera outro criterio que o Pleno decida. Esta contía será obrigatoria para todos os concellos membros.
b) As destinadas a sufragar os gastos de conservación, funcionamento e explotación de cada servizo que se estableza. A súa contía será fixada pola mancomunidade establecendo un módulo específico para cada servizo a establecer, de conformidade cunha distribución proporcional das cargas en relación cos beneficios obtidos por cada municipio polos servizos utilizados.
c) Prazo para o achegamento das cotas ordinarias:
-Primeira cota: primeiro trimestre, antes do trinta de abril.
-Segunda cota: segundo trimestre, antes do trinta e un de xullo.
-Terceira cota: terceiro trimestre, antes do trinta e un de outubro.
-Cuarta cota: cuarto trimestre: antes do trinta e un de xaneiro do ano seguinte.
2. As achegas extraordinarias son aquelas destinadas a facer fronte aos gastos de primeiro establecemento, ampliación ou mellora das instalacións dos servizos, incluídos os gastos de amortización e xuros das operacións de crédito a realizar. As mesmas determinaranse en proporción á poboación de cada municipio, corrixíndose, se é o caso, con base en criterios de extensión do termo municipal, da poboación, das características do servizo ou doutros criterios.
3. Cada municipio só estará obrigado a contribuír para a instalación, ampliación ou mellora dos servizos de que resulte beneficiario.
Artigo 28º.-Garantías.
Os municipios mancomunados comprométense a consignar nos seus respectivos orzamentos as cantidades precisas para atender, nos sucesivos exercicios económicos, as obrigas derivadas de compromisos contraídos coa mancomunidade.
Artigo 29º.-Retención das participacións.
Transcorrido o prazo para o ingreso das achegas, tanto ordinarias como extraordinarias, dos municipios que integran a mancomunidade sen que aquel se fixese efectivo, o presidente poderá exixir do concello debedor o seu aboamento. Transcorrido o prazo dado sen ter feito efectiva a débeda, o Pleno poderá acordar dirixirse á comunidade autónoma para que proceda a efectuar as retencións con cargo ás transferencias de carácter incondicionado e non finalista que a comunidade autónoma poida ter recoñecidas a favor do concello debedor, ata o montante total das cantidades adebedadas, e o seu ingreso na facenda da mancomunidade, debéndose presentar a certificación de descuberto regulamentaria en cada caso.
Así mesmo, o presidente poderá exixir o pagamento a calquera municipio que se atrase nas súas achegas tanto ordinarias como extraordinarias, sinalando para o seu aboamento un prazo de vinte días. Transcorrido o dito prazo sen ter feito efectiva a débeda, queda habilitado para solicitar dos órganos da Administración central ou provincial a retención nas participacións do municipio debedor nos impostos ou ingresos que lle correspondan a fin de que se ingresen no orzamento da mancomunidade.
Terase en conta o disposto na Lei 8/2003, do 23 de decembro, de orzamentos xerais da Comunidade Autónoma de Galicia para o ano 2004.
Esta retención é autorizada expresamente polos concellos mancomunados no momento da aprobación destes estatutos, debéndose acompañar coa certificación de descuberto regulamentaria en cada caso.
Artigo 30º.-Orzamento.
O orzamento será aprobado anualmente polo Pleno nos prazos e cos requisitos que a lexislación vixente establece para eles.
Artigo 31º.-Rendición de contas.
En relación coa rendición de contas da xestión da entidade, observaranse as normas que regulan as de igual carácter dos concellos, correspondendo a súa aprobación ao Pleno logo de ditame da Comisión Especial de Contas.
Duración da mancomunidade
Artigo 32º.-Duración e disolución da mancomunidade.
O prazo de vixencia da mancomunidade, tendo en conta o carácter permanente dos seus fins, é indefinido, podendo non obstante disolverse polas seguintes causas:
a) Por disposición legal.
b) Por acordo do Pleno co quórum da maioría absoluta.
c) Cando resulte inviable técnica e economicamente a súa continuación pola separación dun ou máis municipios mancomunados.
Artigo 33º.-Comisión liquidadora.
Unha comisión liquidadora fará un inventario de bens, servizos e dereitos da mancomunidade, cifrará os seus recursos, cargas e débedas e relacionará o seu persoal e proporá ao Pleno da mancomunidade a oportuna distribución ou integración deles nos concellos mancomunados, de conformidade cos datos que servisen para a formación do patrimonio. A proposta de liquidación para ser aprobada requirirá o voto favorable da maioría absoluta do Pleno. Unha vez aprobada, a proposta será vinculante para os concellos mancomunados.
Modificación dos estatutos
Artigo 34º.-Vixencia dos estatutos.
O prazo de vixencia dos estatutos é igualmente indefinido. No entanto, poderán ser modificados por iniciativa do Pleno da mancomunidade ou dalgún dos concellos mancomunados por acordo adoptado por maioría absoluta, modificación para a cal, en todo caso, deberá seguirse un procedemento similar e requisitos que se exixen para a súa aprobación.
Os plenos dos concellos disporán de dous meses para a aprobación do borrador de estatutos previamente tramitados conforme a legalidade vixente.
Incorporación e separación de municipios
Artigo 35º.-Incorporación.
Con posterioridade á aprobación definitiva destes estatutos, outros municipios poderán incorporarse á mancomunidade. Para isto, requirirase a realización dos mesmos trámites legais que para a modificación dos estatutos. O municipio incorporado deberá achegar a parte alícuota do activo da entidade
e, así mesmo, asumir a obriga de responder, tamén alicoutamente, do pasivo. A dita valoración realizarase na data en que se produza a incorporación.
Artigo 36º.-Separación.
Para que un concello cause alta ou baixa nun determinado servizo, deberá solicitalo antes do 30 de setembro anterior a cada exercicio, ou na data que, en cada caso, sinalen as respectivas ordenanzas, regulamentos ou decida o Pleno.
Calquera dos municipios integrantes da mancomunidade poderá abandonala por acordo da súa corporación adoptado por maioría absoluta. Os municipios que abandonen a entidade non terán dereito a retirar as súas achegas. Neste caso deberán comunicalo á mancomunidade con antelación dun ano. Así mesmo, estarán obrigados a satisfacer as súas débedas proporcionalmente.
Todo isto de acordo co procedemento previsto na LALGA.
Artigo 37º.-Separación-sanción.
O incumprimento reiterado da súas obrigas coa mancomunidade por parte dun concello mancomunado será causa suficiente para proceder á súa separación definitiva, podendo reclamárselle o pagamento das súas débedas coa mancomunidade e os gastos derivados da súa separación, de conformidade co establecido no artigo 29 destes estatutos. Para esta separación definitiva será necesario acordo do Pleno por maioría absoluta.
Dereito supletorio
En todo o non previsto nestes estatutos será de aplicación a Lei 5/1997, do 22 de xullo, de administración local de Galicia, a Lei 7/1985, do 2 de abril, RBRL e demais lexislación aplicable.
Disposición transitoria
Única.-Tendo en conta que o Concello do Carballiño solicitou a súa separación da mancomunidade en tempo e forma de acordo ao previsto no artigo 27 dos estatutos que se modifican, separación que será efectiva a partir do día 1 de outubro do ano 2004, conforme o disposto na Lei 5/1997, do 22 de xullo, de administración local de Galicia, o Concello do Carballiño será ata a data da súa separación membro de pleno dereito da mancomunidade e deberá cumprir cos compromisos contraídos nese prazo.
Disposición derrogatoria
Única.-A partir da data de entrada en vigor destes estatutos da Mancomunidade de concellos do Carballiño, quedan derrogados na súa totalidade, os anteriores estatutos que rexían a mancomunidade.